#### **PROPOZÍCIE**



**CINEAMA 2019**

regionálna postupová súťažná prehliadka

amatérskej filmovej tvorby regiónu Kysúc

**NEPROFESIONÁLNY FILM  REGIÓNU KYSÚC 2019**

**CINEAMA 2019**

Regionálna postupová súťažná prehliadka amatérskej filmovej tvorby

**PROPOZÍCIE**

**Vyhlasovateľ:**

Kysucké kultúrne stredisko v Čadci z poverenia Žilinského samosprávneho kraja

**Organizátor:**

Žilinský samosprávny kraj

Kysucké kultúrne stredisko v Čadci

**Uzávierka súťaže:** 9. marec 2019

**Vyhlásenie výsledkov súťaže:** 15. marec 2019

**Poslanie súťaže:**

Hlavným poslaním súťaže je vytvoriť priestor pre prezentáciu filmovej amatérskej tvorby a na rozvoj umeleckej tvorivosti a technickej zdatnosti detí, mládeže a dospelých, vyhľadávať talentovaných tvorcov a zároveň v rámci vzdelávacej časti prispievať k ďalšiemu rozvíjaniu vedomostí a odovzdávaniu skúseností v oblasti umeleckej tvorby i v oblasti procesu technického spracovania jednotlivých filmových diel.

**Kolá súťaže:**

Súťaž má postupový charakter a je trojstupňová:

1. regionálne
2. krajské
3. celoštátne

Základným stupňom súťaže je regionálne kolo. Z regionálnej postupovej súťaže postupujú filmové diela na základe návrhov regionálnych porôt do krajských súťaží.

**Súťažné kategórie:**

**I. veková skupina: autori do 16 rokov**

a. kategória: animovaný film,

b. kategória: hraný film,

c. kategória: reportáž, dokument,

d. kategória: experiment a videoklip.

**II. veková skupina: autori do 21 rokov** (okrem poslucháčov a absolventov filmových vysokých škôl)

a. kategória:animovaný film,

 b. kategória: hraný film,

 c. kategória: reportáž, dokument,

 d. kategória: experiment a videoklip.

**III. veková skupina: autori nad 21 rokov** (okrem poslucháčov a absolventov filmových vysokých škôl)

kategórie:

a. kategória: animovaný film,

b. kategória: hraný film,

c. kategória: reportáž,

d. kategória: dokument,

e. kategória: experiment,

f. kategória: videoklip,

g. kategória: minútový film,

h. kategória: zvučka pre súťaž CINEAMA (zároveň pre UNICA – pre slovenskú kolekciu)

O prihlásení filmu do kategórie rozhoduje autor, niekedy v sporných prípadoch môže o správnom zaradení rozhodnúť porota.

**PODMIENKY PRE SÚŤAŽIACICH**

**Prihlasovanie:**

1. Na súťaži sa môže zúčastniť každý amatérsky filmový tvorca, občan Slovenskej republiky.

2. Do základného kola súťaže sa súťažiaci prihlasuje **podľa miesta svojho bydliska, alebo pôsobenia.** Ak sa v mieste jeho bydliska/pôsobenia neuskutoční regionálne kolo, môže sa prihlásiť do regionálneho kola v inom regióne daného kraja, ak s tým budú súhlasiť organizátori.

3. Do súťaže sa **prihlasuje** vyplnením elektronického formulára na stránke Národného osvetového centra: <http://www.nocka.sk/sutaze-a-prehliadky/cineama/>, v časti „Chcem sa prihlásiť“.

**Súťažné podmienky:**

1. Súťažiaci sa prihlasuje do vekových skupín a kategórií **podľa veku**, ktorý dosiahol v roku vzniku filmu. Film **nesmie** byť starší ako 3 roky.

2. Podmienkou účasti v súťaži je **predloženie autorského filmového diela** zodpovedajúceho základným kritériám tvorby a vnímania filmového diela.

3. Do súťaže je možné zaslať len diela, ktoré **sa nezúčastnili** na žiadnom inom ročníku súťaže CINEAMA.

4. **Nie je možné** prihlásiť film zobrazujúci násilie alebo iné javy a činy proti ľudskosti a humanizmu.

5. Autor predchádza všetkými kolami súťaže **s tým istým** filmovým dielom.

6. Časový limit pre jednotlivé filmové diela je **od 1 do 20 minút**.

7. Každý autor je povinný **čitateľne označiť** svoje súťažné filmy **identifikačným štítkom** (príloha k propozíciám), ktorý obsahuje: meno, priezvisko, presná adresa, e-mail, vek, názov filmu, rok vzniku, kategória, dĺžka filmu.

**Technické podmienky:**

1. **Obraz** – uviesť počet obrázkov za sekundu (23,976; 25; 29,97), odporúčame používať 25 fps.

2. **Zvuk** – uviesť počet kanálov (1.0, 2.0, 5.1), použitý kodek (PCM.AC3, MP2), frekvenciu a dátový tok.

3. **Rozlíšenie** – veľkosť, t. j. kvalita snímky:

 - Full HD 1080 p, 1080i(1920 x 1080, prípadne 1440 x 1080),

 - HD 720 p (1280 x 720),

 - SD (720 x 576 PAL).

4. **Kodek** – spôsob komprimácie výsledného diela, aby nebol súbor príliš veľký:

 - MPEG4, označovaný aj H264 alebo X264

 - MPEG2,

5. **Kontajner** – spôsob, ako sa zhotovený kodek spolu so zvukom, prípadne titulkami zabalí:

 - MKV,

 - M2TS,

 - MOV,

 - MP4.

6. **Distribúcia** – spôsob prenusu – doručenia kontanera od autora k organizátorovi:

 - Internet (WeTransfer, Uschovna.cz),

 - USB kľúč, prípadne USB pevný disk (ak ide o väčšie množstvo),

 - optické médiá (BluRay, DVD) kontajner nahratý ako data,

 - akceptované môžu byť aj BluRay a DVD-video.

7. Každý film musí byť dodaný ako **samostatný súbor** a musí mať na začiatku aj na konci minimálne **5 sekúnd čiernej**.

**HODNOTENIE SÚŤAŽE**

**Poroty:**

1. Na objektívne hodnotenie súťažných diel sa zostavujú odborné poroty z aktívnych odborníkov z radov filmových tvorcov, teoretikov, publicistov a pedagógov odborných škôl s adekvátnou viacročnou praxou.

2. Porota môže mať 3 až 7 členov, pričom odporúčaný počet porotcov je kvôli hlasovaniu nepárny.

3. Porotu vymenuje riaditeľka KKS v Čadci.

4. Člen odbornej poroty na každom stupni súťaže **nesmie byť v konflikte záujmov**, t. j. v porote nemá pôsobiť porotca, ktorý sa **podieľal na príprave** súťažných diel, alebo je so súťažiacimi v **blízkom príbuzenskom vzťahu**.

**Hodnotenie súťaže:**

1. Hodnotenie prebieha udelením práve jedného **1. miesta**, spravidla jedného **2. a 3. miesta** a maximálne **3 čestných uznaní** v každej kategórii daných vekových skupín.

2. V odôvodnených prípadoch môže porota udeliť **špeciálne ceny**.

3. Porota udeľuje ceny a vyberá kolekciu filmových diel súťažiacich autorov na postup do vyššieho kola súťaže.

4. Predseda poroty spracuje a odovzdá KKS v Čadci výsledky súťaže vo forme hodnotiacej správy, ktorá obsahuje odbornú analýzu a zdôvodnenie rozhodnutia poroty.

**Kritériá hodnotenia:**

**1. umelecko-tvorivé** (v závislosti od žánru hodnoteného filmu)

**- téma**: výber témy a námetu filmu a ich filmové spracovanie,

- **dramaturgia:** výstavba príbehu z pohľadu udržania pozornosti diváka a s prihliadnutím na žánrové charakteristiky diela, pre diváka zrozumiteľné usporiadanie príbehu,

- **scenár:** jeho obrazová a textová časť, použitie rôznych verálnych a neverbálnych foriem zobrazenia,

- **kamera:** jej úloha ako záznam obrazu, ale aj ako významný výrazový prostriedok, vizuálne stvárnenie obsahu diela s prihliadnutím na jej prínos z pohľadu dodržania štylistiky obrazových znakov, podpora obsahu z pohľadu výberu obrazových prostriedkov (svetlo, objektívy, kompozície atď.) a vytvorenie atmosféry, ako súbežnej autonómnej zložky diela,

**- réžia:** autorsky vyjadriť všetkými prostriedkami dramaturgické a scenáristické priority, vniesť do nich vlastné videnie a realizovať v duchu obsahu diela štylisticky adekvátnymi prostriedkami proporčne stmeliť filmové umelecké dielo v jeden kompktný celok pri adekvátnom použití všetkých druhov výrazových prostriedkov, schopnosť koordinovať všetky činnosti potrebné pre vznik filmového diela,

- **strih a strihová skladba:** spájanie záberov, v ich adekvátnej veľkosti a dĺžke, zachovanie a určovanie správneho rytmu celého filmu, strihová skladba diela a jej súlad s obsahom (temporytmus, strih jednotlivých obrazov, rozlíšenie sekvencií a strihová „zručnosť“ pri spájaní záberov),

- **hudba:** výber hudby, správne použitie a jej umocnenie pôsobenia jednotlivých záberov,

- **auditívna zložka:** dodržiavanie kontaktného zvuku a vo finálnej časti doplnenie ruchmi a prípadne hudbou, a to všetko v súlade s obsahom diela a jeho štylistickým zámerom a významovým odlíšením hodnôt zvukových vrstiev,

- **herecké výkony, kostýmy**, hovorené slovo, pohyb na scéne, gestá,

- **výber prostredia pre nakrúcanie, tvorba scény**, dekorácie,

- **adekvátnosť použitia výrazových prostriedkov** pre zobrazenie myšlienky, významu a posolstva filmového diela, zrozumiteľnosť pre diváka.

**2. technické** (v závislosti od veku autora a žánru hodnoteného filmu)

- **technická kvalita obrazu** (snímanie, osvetlenie, intenzita),

- **technická kvalita zvuku.**

**3. odborné** (pri reportáži a dokumente)

- **zverejňovanie pravdivých a overených informácií**,

- **odborný prínos komentára**,

- **zrozumiteľnosť, dĺžka, adekvátnosť komentára** v porovnaní s obrazom.

**Ocenenie:**

1. Vecné ceny a diplomy

2. Odborná porota po posúdení a  vyhodnotení kvality umeleckého diela a technického spracovania filmu navrhne organizátorovi udeliť len jedno 1. miesto, spravidla jedno 2. a 3. miesto a maximálne 3 čestné uznania v každej kategórii daných vekových skupín. Porota môže organizátorovi navrhnúť hlavnú cenu súťaže bez ohľadu na zaradenie filmu. Porota má právo niektorú z cien neudeliť. Do krajského kola postupujú ocenené a porotou odporúčané filmy.

**Vyhlásenie výsledkov súťaže:**

Premietanie prihlásených filmov a vyhlásenie výsledkov sa uskutoční dňa 15. marca 2019

v Kysuckom kultúrnom stredisku v Čadci.

**ZÁVEREČNÉ USTANOVENIA**

1. V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení.

2. Neprevzaté ceny sa autorom nezasielajú. Je možné si ich vyzdvihnúť u organizátora so pol roka po podujatí. Nevyzdvihnuté vecné ceny organizátori použijú v ďalšom ročníku súťaže.

3. Súťažiaci prihlásením do súťaže vyhlasujú, že ich súťažné dielo má vysporiadané všetky práva viažuce sa k tomuto dielu, najmä autorské práva a nezasahuje do práv a právom chránených záujmov tretích osôb.

4. Súťažiaci prihlásením do súťaže udeľuje Národnému osvetovému centru a KKS v Čadci bezodplatný súhlas na použitie súťažných diel v zmysle § 19 a nasl. Zákona č. 185/2015 z. z. Autorský zákon, a to najmä na vyhotovenie rozmnoženiny diela, zaradenie diela do databázy a uvedenie diela na verejnosti v rámci realizácie aktivít, za účelom šírenia osvetovej činnosti v pôsobnosti KKS v Čadci a Národného osvetového centra.

5. Súťažiaci prehlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na [www.nocka.sk](http://www.nocka.sk) alebo v Národnom osvetovom centre.

Kontakt – bližšie informácie:

Mgr. Ľubica Ligocká

Kysucké kultúrne stredisko v Čadci

Ul. Moyzesova 50, 022 01 Čadca

041/433 12 50

lubica.ligocka@vuczilina.sk

[www.kulturnekysuce.sk](http://www.kulturnekysuce.sk)